Disko sala
Disko sala (dan. Disko ø), Kekertarsuakas (gren. Qeqertarsuaq) – sala Bafino jūroje, prie vakarinių Grenlandijos krantų, Disko įlankos šiaurėje. Tai antra pagal dydį Grenlandijos teritoriją sudaranti sala. Plotas 8578 km². Salos ilgis ~160 km. Paviršius kalnuotas (aukštis iki 1919 m). Gausu karštųjų versmių. Vakarinis krantas išraižytas fiordų. Disko saloje gyvena ~1100 gyventojų, dauguma – inuitai. Pagrindinė gyvenvietė – Kekertarsuakas (Godhaunas). Tarp 982–985 m. salą pasiekė Erikas Rudasis.